ম্যাচ শেষের মিনিটখানেক আগে মাঠ ছেড়েছিলেন সন। শেষ বাঁশি বাজতেই মাঠে ঢুকলেন দুহাত দুদিকে ছড়িয়ে। তাঁর দৌড়ে মিশে জীবনের জয়গান। একে একে সতীর্থদের তুলে নিচ্ছিলেন কাঁধে। তাঁদের কীর্তিতেই যে ফুটবল ক্যারিয়ারে পেলেন ‘লাইফলাইন’। সঙ্গে দলের বাকিরাও। দক্ষিণ কোরিয়ার আইন অনুযায়ী সুস্থ যেকোনো পুরুষকে বয়স ২৮ হওয়ার আগে অন্তত ২১ মাস কাটাতে হবে সেনা ব্যারাকে। এশিয়ান গেমসে সোনা আর অলিম্পিক পদকজয়ীরা ছাড় পান শুধু। জাকার্তায় সোনা জিতে মুক্তি মিলল সনসহ পুরো ফুটবল দলের।